****TLAČOVÁ SPRÁVA:

**DETI POZNAJÚ STAVBU TELA ZVIERAŤA, NO O JEHO POTREBÁCH VEDIA MÁLO. TO DEFINUJE ICH VZŤAH K NEMU.**

* **Na nedostatok empatie u detí doplácajú nielen ich spolužiaci, ale aj zvieratá. Agresiu si prenášajú neskôr do dospelosti.**
* **Iniciatíva Zvierací ombudsman podala návrh na zavedenie povinného vzdelávania detí v oblasti ochrany zvierat do školských osnov.**
* **Žiaci zo základnej školy v Kostolnom majú nezvyčajného “spolužiaka” - psa Vilka, ktorý je miláčikom všetkých.**
* **Vzájomná interakcia so zvieraťom motivuje deti, okrem iného, aj k lepším fyzickým a mentálnym výsledkom.**

Zvieratá, najmä tie domáce sprevádzajú ľudí od ich začiatku. Pomáhali ľuďom prežiť, zjednodušovali im prácu a boli ich spoločníkmi. Naša spoločnosť sa však dostala do bodu, kedy veľakrát zabúda na dôležitú a nezameniteľnú úlohu zvierat v živote človeka.Sú sprievodcami v starobe, chorobe, upokojujú i tešia v čase smútku a obáv. **Ak v detstve chýba interakcia so zvieratami a empatia k nim, láskavý prístup v dospelosti nemožno očakávať.**

Potvrdzujú to aj takmer ako 15- ročné skúsenosti tímu iniciatívy Zvierací ombudsman, ktorá sa aktívne venuje vzdelávaniu detí na školách prostredníctvom projektu Detský zvierací ombudsman.

*“Deti sa učia na škole o zvieratách len z pohľadu biológie, anatómie. Deti vedia, akú stavbu má telo zvieraťa, čím sa líši od človeka, no pohľad na zviera ako cítiacieho živého tvora vo vzdelávacom systém v súčasnosti chýba,”* hovorí Nikola Ďurčíková, právnička iniciatívy a dodáva,” *Deti by mali vedieť, aké majú zvieratá potreby, ako sa o nich starať, správať sa k nim, čo robiť, ak vidia, že sa druhí nesprávajú správne voči zvieratám. My im toto všetko na našich stretnutiach v rámci projektu vysvetľujeme a častokrát sú prekvapení aj samotní učitelia.”*  
Podľa iniciatívy je dôležité, aby bolo vzdelávanie detí v oblasti ochrany zvierat v školských osnovách povinné. Zvierací ombudsman už podal pripomienku k návrhu novely zákona o výchove a vzdelávaní (Školský zákon).

V rámci projektu Detský zvierací ombudsman navštívil tím Základnú školu Kostolné. Na prednášky chodí spolu s tímom aj psík, no tentokrát to nebolo potrebné, pretože psík už čakal priamo v triede.

Základnú školu totiž "navštevuje" aj 3-mesačný psík Vilko, ktorého vychováva pedagogická asistentka Janka pre jeho budúcu úlohu, pomáhať človeku so zdravotným postihnutím.

Je miláčikom všetkých - detí i zamestnancov, vie vyčariť úsmev na tvári a šíri okolo seba dobrú náladu.

*“Spolu s asistentkou Jankou k nám v tom čase prišiel aj Robin. Ráno stihol pobehať celú triedu, „pozdravil deti“, nechal sa pohladkať. Po zvonení si ľahol niekomu k nohám alebo na svoju podložku a čakal na prestávku,”* hovorí Inka Plešová, riaditeľka školy a pokračuje, *“ Po čase začali deti chodiť so psíkom na prechádzky, aj na školské výlety. Deti sa učili o zvieratko starať a jeho prítomnosť nám priniesla veľa radosti. Po roku potom odišiel z našej školy do rodiny, kde žije nevidiaci chlapec.”*

Inku Plešovú dopĺňa Janka Ovčarovičová, *“ Deti si neraz utierali slzavé oči do jeho kožúška alebo si k nemu ľahli a v spoločnom klbku, bez pohnutia, vydržali veľmi dlho. Deti vyhľadávali Robinovu prítomnosť, keď boli nešťastné a smutné. Robili to bezprostredne a z ich iniciatívy. Samu ma dojímalo, ako deti fantasticky, až intuitívne, na psa reagujú. A s údivom som sledovala ich premenu z frustrácie a neistoty na kľud a pohodu.”*

A hoci na začiatku venovali deti psíkovi pozornosť aj počas vyučovania, čo ich vyrušovalo v sústredení sa na učivo, neskôr si na jeho prítomnosť zvykli. Škola musela vylúčiť možné alergie na zviera, no ďalšie **prekážky v tom, aby na škole bol psík riaditeľka školy podľa vlastnej skúsenosti nevidí.** **Je to o správnom nastavení a presvedčení**, že pravidelný kontakt detí so zvieratami ich učí pochopeniu, zodpovednosti a starostlivosti. Pre psíka je zase dôležitá socializácia, kontakt s deťmi, pretože v budúcnosti bude asistenčným psom.

Základná škola Kostolné je inšpiráciou pre mnohé iné školy na Slovensku. Je dôkazom toho, že prítomnosť zvieraťa priamo v priestoroch školy, pokiaľ má zviera svojho pána, ktoré ho poslúcha, nie je vôbec problematická. **Školy majú na výber z viacerých možností, ako deťom priblížiť tému zvierat.** Jarmila Virágová z [Výcvikovej školy pre vodiace a asistenčné psy](http://www.vodiacipes.sk/) uvádza niekoľko tipov spolupráce medzi školskými zariadeniami a organizáciami, ktoré sa venujú výcviku psov so špeciálnym výcvikom, prípadne výcviku psov pre terapeutické účely, alebo pre intervencie s prítomnosťou psa. *“Možností je mnoho, napríklad interaktívne workshopy pre deti za prítomnosti psa, zážitkové hodiny s rôznymi témami, pri ktorých budú deti aktívne komunikovať so psami aj s lektorom vo vybraných oblastiach, zaujímavo spracované kvízy, aktivity, kde deti ako praktizujúci kynológovia, dávajú psovi jednoduché povely pod dohľadom psovoda”*, hovorí Jarmila Virágová a zároveň konštatuje,” *Vzájomný kontakt detí a psov prináša mnohé pozitíva a je zároveň základným predpokladom pri predchádzaní prípadných negatívnych interakcií detí so psom z dôvodu nedostatku empatie a nepochopenia zvieraťa. Kontakt so psami taktiež rozvíja u detí dôležitú schopnosť vnímať neverbálnu komunikáciu, pôsobí upokojujúco a motivuje ich k lepším fyzickým a mentálnym výsledkom.”*

Možností, ako ukázať deťom láskavý prístup k zvieratám je skutočne veľa. Už je len na rozhodnutí škôl, škôlok, pre ktorý sa rozhodnú. **Nie je to o hygiene, ani o školských normách či limitoch, ale o presvedčení, vôli a trochu aj o odvahe.**

A v prípade čoraz narastajúcej agresii medzi deťmi vrátane prípadov týrania zvierat je to aj nutnosť. **Spoločnosť má totiž tendenciu tému zľahčovať, no práve v detstve je potrebné vybudovať pozitívny vzťah k zvieratám, pretože deti budú neskôr tí, čo vytvoria spoločnosť a už teraz rozhodujeme o tom, či bude rešpektujúca voči zvieratám a prírode alebo budeme svedkami násilia a agresie.**

**Zvierací ombudsman** je iniciatíva Aliancie združení na ochranu zvierat a občianskeho združenia **FALLOPIA**, ktorá sa od roku 2011 zaoberá pomocou zvieratám na úrovni systémových a legislatívnych zmien. **Zvierací ombudsman** je neštátna a apolitická iniciatíva. **Zvierací ombudsman** je tím priateľov zvierat, ktorí sa rozhodli venovať svoj čas a odbornosť odvážnemu cieľu: Slovensko vľúdne a empatické (nielen) k zvieratám. Iniciatíva je dôležitá aj pre posilňovanie empatie v spoločnosti voči zvieratám, životnému prostrediu a prírode, najmä u detí a mladej generácie. Zvieraciemu ombudsmanovi sa dvakrát podarilo zmeniť Trestný zákon, či nájsť domov stovkám zvierat cez adopčné podujatie Nájdite sa! so zvieratkom z útulku. Jednou z najdôležitejších aktivít Zvieracieho ombudsmana bola novela zákona o veterinárnej starostlivosti. Členovia Zvieracieho ombudsmana už v roku 2011 a 2019 presadili sprísnenie prvých trestov za týranie zvierat. **V roku 2018 patril Zvierací ombudsman medzi tvorcov novely zákona o veterinárnej starostlivosti, podľa ktorej už zviera nie je vecou.** Roky však Zvierací ombudsman s partnermi pracuje na ďalších legislatívnych návrhoch, ktoré by dokázali znížiť krutosť na zvieratách na Slovensku a zvýšiť vymožiteľnosť práva v tejto oblasti.

**Kontakt pre médiá**

Katarína Schneiderová

press@zvieraciombudsman.sk/ 0905165 959

**Zvierací ombudsman**

[www.zvieraciombudsman.sk](http://www.zvieraciombudsman.sk)

facebook.com/zvieraciombudsman

instagram.com/zvieraciombudsman\_official/

www.stopkrutosti.sk

<https://www.youtube.com/watch?v=H5omwj51HWc>

**Odborníkov z iniciatívy Zvierací ombudsman nájdete na**

**Zelenej linke Ministerstva životného prostredia:**

[0800 144 440](about:blank) / pracovné dni od 8:00 do 18:00 / [zelena.linka@enviro.gov.sk](about:blank)